**ИНФОРМАЦИЈА**

**О ПРОВОЂЕЊУ СТРАТЕГИЈЕ УЧЕЊА О ПРЕДУЗЕТНИШТВУ У ОБРАЗОВНИМ СУСТАВИМА У БОСНИ И ХЕРЦЕГОВИНИ ЗА ПЕРИОД 2012. – 2015. ГОДИНА С АКЦИОНИМ ПЛАНОМ**

**АВГУСТ 2016**

Ова информација је израђена на основу евалуације *Стратегије учења о предузетништву у образовним системима у Босни и Херцеговини за период 2012. – 2015. с акционим планом*, коју је провео Сектор за образовање Министарства цивилних послова Босне и Херцеговине у сарадњи с надлежним образовним и другим властима, у периоду јануар – јули 2016. године. Приликом евалуације су кориштени подаци надлежних министарстава образовања, министарстава надлежних за подршку малим и средњим предузећима, привредних комора и агенција, који су прикупљени путем упитника, извјештаји релевантних пројеката, као и дискусије на двије радионице с фокусном групом коју су чинили стручњаци из министарстава образовања, министарстава надлежних за подршку малим и средњим предузећима, агенција, школа и свеучилишта.

Министарство цивилних послова Босне и Херцеговине захваљује се свима који су учествовали у евалуацији, а посебно *ГИЗ Пројекту образовања одраслих* на помоћи пруженој у реализацији ове активности.

**Значење скраћеница кориштених у овој Информацији**

**AIESEC** Међународна удруга студената економије

**АПОСО** Агенција за предшколско, основно и средње образовање БиХ

**БиХ** Босна и Херцеговина

**БПК** Босанско-подрињски кантон Горажде

**ЕБРД** Европска банка за обнову и развој

**ELES** ЕУ Пројект Предузетничко учење у БиХ образовним системима, фаза 2

**ЕТФ** Европска тренинг фондација

**ЕУД** Делегација Европске уније

**ЕУ** Европска унија

**ФБиХ** Федерација Босне и Херцеговине

**ФМОН** Федерално министарство образовања и науке

**ФМРПО** Федерално министарство развоја, предузетништва и обрта

**ISCED** Међународна стандардна класификација образовања

**IPA** Инструмент за предприступну помоћ

**МЦП** Министарство цивилних послова БиХ

**МВТЕО** Министарство спољне трговине и економских односа БиХ

**МПК** Министарство просвјете и културе Републике Српске

**МСП** Мала и средња предузећа

**НПП** Наставни план и програм

**НВО** Невладина организација

**ОЕЦД** Организација за економску сарадњу и развој

**ООБД** Одјел за образовање Брчко дистрикта БиХ

**ПК** Привредна комора

**ПКРС** Привредна комора Републике Српске

**ПЗ** Педагошки завод

**РАРС** Републичка агенција за развој малих и средњих предузећа Републике

Српске

**РС** Република Српска

**СБА** Акт о малом предузетништву за Европу

**SEECEL** Центар за предузетничко учење југоисточне Европе

**ТНА** Анализа потребе за обукама

**ТК** Тузлански кантон

**СМ** Савјет министара БиХ

**ЗДК** Зеничко-добојски кантон

**САДРЖАЈ**

**1. УВОД И ВЕЗА С РЕФОРМСКИМ ПРОЦЕСИМА ........................................................ 1**

1.1. Предузетничко учење и веза с ЕУ политикама............................................................ 1

1.2. Предузетничко учење и веза с осталим реформама у БиХ ......................................... 3

**2. ПРЕГЛЕД ПРОВЕДБЕ СТРАТЕШКИХ ПРИОРИТЕТА............................................. 4**

2.1. Партнерства за предузетничко учење............................................................................. 6

2.2. Подизање свијести о предузетничком учењу ............................................................... 10

2.3. Предузетничко учење у основним и средњим школама ..............................................11

2.4. Предузетничко учење у високом образовању .............................................................. 15

2.5. Неформално предузетничко учење .............................................................................. ..16

**3. РЕЗИМЕ .......................................................................................................................... ............19**

**4. ЗАКЉУЧЦИ..........................................................................................................................22**

**1. УВОД И ВЕЗА С РЕФОРМСКИМ ПРОЦЕСИМА**

Савјет министара Босне и Херцеговине усвојио је 7.3.2012. године ***Стратегију учења о предузетништву у образовним системима у Босни и Херцеговини за период 2012 – 2015. с акционим планом*** („Службени гласник Босне и Херцеговине“, број 31/12) у даљем тексту Стратегија. Стратегија је припремљена у оквиру пројекта IPA 2007 *Предузетничко учење у образовним системима у БиХ,* и заснива се на релевантним ЕУ политикама. Стварајући стратешки оквир за предузетничко учење, Босна и Херцеговина је међу првим државама у региону препознала значај увођења предузетништва као кључне компетенције у своје образовне суставе.

Стратегија је обухватила све разине формалног образовања – основно, средње и високо, као и неформално образовање. Њоме је утврђено шест стратешких приоритета:

Успостављање партнерстава за предузетничко учење;

Подизање свијести о предузетничком учењу на свим разинама;

Промоција предузетничког учењу у основном и средњем образовању (формално образовање);

Промоција предузетничког учења у високом образовању;

Промоција предузетничког учења у неформалном образовању;

Провођење и мониторинг стратегије.

Од шест наведених приоритета, пет је повезано с активностима које су разрађене у акционом плану. Шести приоритет се односи на развој капацитета за провођење стратегије, мониторинг и евалуацију.

Овом информацијом сумирају се проведене активности по утврђеним стратешким приоритетима и по нивоима проведбе. Такође се даје процјена испуњености и даље релевантности стратешких приоритета.

**1.1. Предузетничко учење и веза с политикама Европске уније**

Предузетништво поспјешује економски раст и представља кључни фактор конкурентности, економског развоја, запошљавања и динамизовања економије засноване на знању. Оно може значајно допринијети рјешавању бројних проблема савременог друштва. У контексту предузетничког учења најприкладнија је дефиниција предузетништва као кључне компетенције:

„*предузетништво се односи на способност појединца да идеје претвори у активности. Оно укључује креативност, иновације и преузимање ризика, као и способност планирања и управљања пројектима како би се постигли одређени циљеви. предузетништво подржава све у свакондвеном животу код куће и у друштву, запослене у односу на то да буду свјесни контекста њиховог рада и буду у могућности да искористе прилике, те представља основу за надоградњу посебних вјештина и знања потребних предузетницима у успостављању друштвених или комерцијалних активности.“*

Од 2000. године Европска унија развија бројне политике подршке предузетништву и оно има значајно мјесто у општим десетогодишњим развојним стратегијама ЕУ, како у оној из Лисабона донесеној 2000. године за раздобље 2000. – 2010. година, тако и у овој актуалној *Европа 2020 – стратегија паметног, одрживог и инклузивног раста*, донесеној за период 2010. – 2020. година. Директније интегрисање предузетничког учења у све разине образовних сустава постаје све битнија европска политика. Предузетничко учење је дио свих кључних докумената и политика ЕУ из области образовања и економије. ***Стратегија учења о предузетништву у образовним системима у Босни и Херцеговини за период 2012 – 2015. с акционим планом*** има извориште у двије политике ЕУ дефинисане сљедећим документима:

**Европски референтни оквир кључних компетенција за цјеложивотно учење1** има за циљ покретање образовних реформи у европским државама како би се образовање и цјеложивотно учење фокусирало на развој компетенција код младих људи које ће им бити потребне за живот и рад у 21. стољећу. Референтни оквир ЕУ је идентификовало осам кључних компетенција2 - које су комбинација знања, вјештина и ставова - за образовање свих појединаца у циљу професионалног развоја, активног учешћа у друштву,социјалне инклузије и запошљавања. Једна од осам кључних компетенција је ***смисао за иницијативу и предузетништво***.

**Акт о малом предузетништву за Европу** (СБА, 2008, 2011) успоставља свеобухватни оквир политика малих и средњих предузећа (МСП) које државе требају доносити и развијати како би се поспјешио раст и развој МСП, те јачала економија и повећала запошљивост. Од десет СБА принципа3 два се односе на предузетничко учење: **принцип 1 – Предузетничко учење и женско предузетништво**, и **принцип 8а – Подузетничке**

**вјештине**. Принцип 1 састоји се од укупно 16 индикатора, а принцип 8а од 6. Дакле, укупно 22 индикатора су предмет политика предузетничког учења. СБА принципи се анализирају кроз више од 100 индикатора политика, од којих је сваки индикатор сачињен у пет нивоа (оцјена) – од 1 до 5, гдје је 1 најслабија, а 5 највећа оцјена. Индикатори политика мјере се сваке три године. Опсежне извјештаје о напретку политика СБА за земље кандидате и потенцијалне кандидате за чланство у ЕУ редовно сачињава конзорциј који чине: ОЕЦД, ЕТФ, ЕБРД и ЕЦ - на бази претходне самопроцјене коју проводе надлежне институције у БиХ, у оквиру процеса интеграција у ЕУ. Напредак СБА

у БиХ је до сада три пута евалуиран: 2009., 2012. и 2015. године.

1 Усвојен 2006. године Препоруком Европског парламента и Савјета ЕУ

2 Осам кључних компетенција су: комуникација на матерњем језику, комуникација на страном језику, математичка писменост и основне компетенције из науке и технологије, дигитална компетенција, учење како се учи, социјална и грађанска компетенција, **предузетништво и смисао за иницијативу**, те културно изражавање.

3 **Принцип 1. Предузетничко учење и женско предузетништво**, принцип 2. Стечај и друга прилика за мала и средња предузећа, принцип 3. Институционални и регулаторни оквир за израду политика малих и средњих предузећа, принцип 4. Оперативна средина за мала и средња предузећа, принцип 5а. Услуге подршке за мала и средња предузећа и старт-уп, принцип 5б. Јавне набаве, принцип 6. Приступа финанцијама за мала и средња предузећа, принцип 7. Норме и технички прописи, **принцип 8а. Подузетничке вјештине**, принцип 8б. Иновацијска политика за мала и средња предузећа, принцип

9. Мала и средња предузећа у зеленој привреди, принцип 10. Интернализација малих и средњих предузећа

**1.2. Предузетничко учење и веза с осталим реформама у БиХ**

Босна и Херцеговина, као потенцијални кандидат за приступање ЕУ, је прихватила концепт цјеложивотног предузетничког учења заснованог на развијању предузетничке кључне компетенције, како у формалном, тако и у неформалном образовању. То произлази из *Споразума о стабилизацији и придруживању* који је БиХ потписала 2008. године, али и из *Повеље за раст и запошљивост* коју су министри из подручја економије и образовања земаља западног Балкана и Републике Турске потписали 2012. године, чиме су обвезали своје земље на посвећеност развоју цјеложивотног предузетничког учења и регионалну сурадњу. Преданост Босне и Херцеговине увођењу предузетничког цјеложивотног учења је посебно исказана усвајањем Стратегије.

Два су приступа предузетничком учењу. Први се сматра традиционалним и онима који уче даје економске компетенције, те их оспособљава за покретање и вођење бизниса. Он је углавном усмјерен на оне који би могли или који ће покренути или водити бизнис (попут ученика средњих стручних школа, студената економских и техничких факултета, те одраслих којима су потребна знања и вјештине о покретању и вођењу посла). Други приступ је значајно шири, обухвата цијелу популацију и темељи се на приступу предузетништву као кључној компетенцији. Овај приступ би се могао сублимирати у синтагму „бити предузетан“ или „понашати се предузетнички“. Идеално је ако се ове компетенције почну стицати од раног дјетињства, дакле од основне школе.

Увођење концепта кључних компетенција фокус образовања усмјерава на ученика и његове потребе за живот и рад. Како би се разумио приступ предузетничкој кључној компетенцији, важно је истакнути да су кључне компетенције *генеричке* и *трансферзалне*, да се не могу развијати нити постизати у оквиру једне лекције или једнога наставног предмета. Оне нису техничке природе, те нису орјентисане на обављање одређене функције или задатка, већ представљају способности које се могу преносити на нове ситуације, способности које људи могу учити и развијати на различите начине и у разним условима учења. Дакле, смисао за иницијативу и предузетништво као кључна компетенција може се и треба развијати кроз готово све предмете и разреде.

Осим тога, на основи референтног оквира кључних компетенција за цјеложивотно учење у ЕУ, Агенција за предшколско, основно и средње образовање (АПОСО) је 2010. године, у сарадњи с надлежним образовним властима, провела истраживање4 и мапирање кључних компетенција и животних вјештина у основном и средњем образовању у БиХ и у том процесу идентификовано је десет кључних компетенција и животних вјештина5 (осам идентичних еуропским, и двије додатне6). Смисао за иницијативу и предузетништво је идентификовано као кључна компетенција и у БиХ.

Структурираним увођењем предузетничке кључне компетенције у формално образовање у БиХ, а што је потакнуто провођењем Стратегије, изграђен је **модел који може послужити за увођење**

4 Истраживање је обухватило анализу уџбеника, наставних планова и програма, тестирање ученика, наставника и директора школа.

5 Извјештај којим су идентифициране кључне компетенције усвојио је Управни одбор Агенције за предшколско, основно и средње образовање средином 2011. године.

6 Уз осам компетенција који је дефинирао ЕУ оквир кључних компетенција, у БиХ су идентифициране још двије:

креативно-продуктивна компетенција и тјелесно-здравствена компетенција.

**осталих кључних компетенција**. У том смислу подизање свијести и развој капацитета за увођење предузетничке кључне компетенције у формалне образовне суставе представља основу и за увођење осталих кључних компетенција у учење у школи. Најважнији разлог за развој предузетничког учења је што развој предузетничког учења **повећава квалитету образовања**, те значајно утјече на **повезивање образовања и тржишта рада**.

Предузетничко учење доприноси и испуњењу циљева из **Реформске агенде за БиХ за раздобље 2015. – 2018. година**7. Осим тога, провођењем Стратегије, оно је постало неодвојивим дијелом осталих образовних реформи, као што су реформа средњег стручног образовања, реформа високог образовања, развој квалификационог оквира за цјеложивотно учење, итд.

**2. ПРЕГЛЕД ПРОВОЂЕЊА СТРАТЕШКИХ ПРИОРИТЕТА**

Босна и Херцеговина од 2009. године учествује у раду Регионалног **центра за развој подузетничких компетенција за земље југоисточне Европе (SEECEL),** који је активан у осам земаља западног Балкана. SEECEL је развио исходе учења за све ISCED нивое, подржавајући напоре да се предузетничко учење интегрира као један од кључних елемената промицања одрживог економског раста. Исходи су тестирани у свих осим држава чланица ове иницијативе. У БиХ је то урађено у укупно 12 школа (осам основних и четири средње). Развијен је и концепт обуке наставника, а тестирани су и исходи учења за високо образовање на три јавна универзитета у БиХ. SEECEL је такође провео међусекторску регионалну анализу потреба за обукама, као алат подршке неформалном предузетничком учењу.

Провођење Стратегије одвијало се и у оквиру **ЕУ IPA 2011 пројекта „Предузетничко учење у** **БиХ образовним системима, фаза II. (ELES)**. Провођење пројекта која је трајала од јануара 2014. до фебруара 2016. године одвијала се кроз три компоненте:

1. Предузетничко учење у формалном образовању на ISCED нивоима 2 и 3;

2. Партнерства за предузетничко учење и промоција предузетничког учења и

3. Неформално предузетничко учење. Остварени су сљедећи резултати:

Програми за интеграцију предузетничке кључне компетенције у формално образовање на ISCED нивоима 2 и 3 са смјерницама за примјену програма и за развој школских партнерстава су израђени. Методологија примјене програма успјешно је уведена и тестирана у 22 школе, а методологија школских партнерстава успостављена смјерницама је тестирана у 21 школи у БиХ.

Механизми за изградњу капацитета свих педагошких завода у БиХ и министарстава образовања су ојачани: сви савјетници (117) у педагошким заводима су оспособљени за дисеминацију програма кроз обуку наставника и праћење интегрисаности предузетничке кључне компетенције у школама на свом подручју. Укупно 483

7 У оквиру треће области – тржиште рада: „У средњерочном периоду реформисати систем образовања у циљу његове веће повезаности с тржиштем рада“

наставника из 86 основних и средњих школа (што представља око 10% свих школа у БиХ) су обучени о томе како интегрирати предузетничку кључну компетенцију у наставу и учење. Даљи развој капацитета је у надлежности образовних власти.

Партнерства политика за предузетничко учење су креирана у кантонима, Брчко дистрикту БиХ и ентитетима, као и на разини БиХ потписивањем споразума о разумијевању од стране различитих судионика, попут министарстава образовања, министарства надлежних за економски развој и предузетништво, универзитета, привредних комора, развојних агенција, удруга послодаваца, завода за запошљавање и невладиних организација. Израђене су смјернице за успостављање и развој партнерстава политика. Партнерства су успостављена и функционална у Федерацији БиХ, Брчко дистрикту БиХ, Тузланском кантону, Зеничко-добојском кантону, Посавском кантону и Босанско-подрињском кантону Горажде. Урађени су и акциони планови за развој цјеложивотног предузетничког учења за раздобље 2015. - 2018.

Унапријеђен је систем СБА извјештавања према ОЕЦД/ЕУ/ЕБРД/ЕТФ методологији, те су развијене Препоруке за унапријеђење извјештавања о предузетничком учењу (СБА принципи 1 и 8а).

Напредак је такође постигнут у области неформалног предузетничког учења: свеобухватни извјештаји о анализама потреба за обукама (ТНА) међу малим и средњим предузећима су израђени за 2015. годину за четири врло значајна економска сектора8, проведене су активности на јачању капацитета о ТНА методологији међу свим привредним коморама, а нови циклус ТНА-а за 2016. годину је такође започео; базе података пословних консултаната који нуде неформално предузетничко учење креиране су на основи ТНА извјештаја у ентитетским господарским коморама, привредној комори Брчко дистрикта БиХ и Спољнотрговинској комори БиХ. Мапе пута за обезбјеђивање квалитете неформалног предузетничког учења разматрају и усвајају ентитетске владе. Програм за почетнике у бизнису који је развијен у оквиру Пројекта усвајају надлежне институције.

На нивоу институција Босне и Херцеговине Министарство цивилних послова БиХ (МЦП) и Министарство спољне трговине и економских односа БиХ (МВТЕО) координирали су активности на усвајању Стратегије, те мониторинга и евалуације. Будући да приоритети Стратегије у цијелости прате СБА индексе политика за принципе 1 и 8а, мониторинг је провођен кроз систем СБА извјештавања. Представник МВТЕО-а именован је за националног СБА координатора који у сарадњи с ентитетским СБА координаторима координира послове СБА извјештавања. У процес СБА извјештавања 2012. и 2015. године за принципе 1 и 8а били су укључени и Министарство цивилних послова и надлежне образовне власти.

У посљедњем Извјештају ОЕЦД/ЕУ/ЕБРД/ЕТФ конзорција о индексу политика МСП и процјени проведбе СБА-а у државама Западног Балкана и Турској евидентиран је напредак у области предузетничког учења. Како је већ наведено (в. поглавље 1.1.), 16 политика у оквиру СБА принципа 1 – Предузетничко учење, и шест политика у оквиру принципа 8а – Неформално предузетничко учење, детаљно је анализирано од стране конзорција, и процјењен је ниво

проведбе оцјенама од 1 до 5. Нивои су тако дефинисани да ниво 1 означава да се не дешавају

8 Прерада метала, прерада дрвета, прерада хране и текстил, кожа и обућа.

никакве активности, или су оне *аd-hoc* и нису посљедица организујеног дјеловања, ниво 2 означава започете активности, ниво 3 је прекретница када је успостављена структура за дјеловање, на нивоу 4 постоје видљиви резултати организованог дјеловања, а ниво 5 означава самоодрживу успостављену политику која функционишу, даје резултате, периодички се евалуира и надопуњава. У сљедећој табели представљени су нивои достигнутости СБА политика за принципе 1

и 8а за све три периода извјештавања:

|  |  |  |  |
| --- | --- | --- | --- |
| СБА принципи: | 2009. година | 2012. година | 2015. година |
| Принцип 1 – формално предузетничко учење | 1,75 | 1,50 | 2,54 |
| Принцип 8а – неформално предузетничко учење | 1,75 | 2,31 | 2,83 |

Просјек земаља западног Балкана у процјени 2015. године за принцип 1 износи 2,51, а за принцип 8а 2,85, те се може закључити да је БиХ на нивоу регионалног просјека. Иако се већ шест година активно бави увођењем предузетничког учења, БиХ је тек на половини пута до потпуног провођења СБА политика везаних уз предузетничко учење.

**2.1. Партнерства за предузетничко учење**

**Акциони план Стартегије** предвидио је провођење сљедећих активности:

**Успоставити „Партнерство за учење о предузетништву“:**

- Меморандум о разумијевању са циљем оснивања „Партнерства за учење о предузетништву“;

- Партнерство даје савјете о увођењу политика и стратегија образовања и економског развоја;

- Из Партнерства произлази низ активности које се односе на промоцију учења о предузетништву на свим разинама образовања;

- Буџети за образовање укључују фондове који се усмјеравају на суставно увођење учења о предузетништву

**Повећан број партнерстава на разини школа која добро функционишују**

- Креирана база података у коју ће се похрањивати добре праксе које су резултати партнерстава

- Одређени број школа је награђен за залагање и одржавање партнерске сурадње

**Подстицање партнерстава школа и компанија у циљу развоја учења о предузетништву**

- Партнерства између школа и компанија су успостављена и успјешно функционишују;

- Постоје позитивни примјери;

- Смањена стопа незапослености младих људи различитих разина образовања

Приоритет партнерства за предузетничко учење подржава све остале, будући да подразумијева креирање партнерстава политика на свим разинама која требају водити све активности везане за предузетничко учење. Два су основна облика партнерстава за предузетничко учење: **партнерство политика** и **школска партнерства**. Партнерства политика укључују све нивое формалног образовања: основно, средње и високо, као и неформално образовање. Партнерство политика треба иницирати и водити владин сектор (министарства, агенције), уз укључивање

предстваника бизниса, те невладиног сектора. Школска партнерстава, која представљају партнертсво школе и фирме или организације из локалног окружења, доприносе постизању исхода

учења у које је укључена подузетничка компетенција.

У периоду проведбе Стратегије израђени су сљедећи **документи** везани за овај приоритет:

Смјернице за развој партнерстава политика за предузетничко учење,

Смјернице за развој школских партнерстава у основним и средњим школама,

Препоруке за извјештавање о предузетничком учењу (СБА принципи 1 и 8а).

Народна скупштина Републике Српске усвојила је у априлу 2016. године „***Стратегију развоја образовања Републике Српске за период 2016. – 2021. година***“, која има посебан прожимајући стратешки циљ о предузетничком учењу. Предузетничко учење је уврштено и у стратешке циљеве „**Стратегије развоја Зеничко-добојског кантона за период 2016. – 2018. година**“ као и у „**Стратегију развитка Жупаније Западнохерцеговачке 2014-2017“.**

У погледу активности на реализацији Акцијског плана, основ за развој **школских партнерстава** представљале су *Смјернице за школска партнерства за развој предузетничке кључне компетенције у основним и средњим школама,* израђене и тестиране кроз ELES пројекат. Средње стручне школе имају дугу традицију сурадње с фирмама, те владиним и невладиним организацијама (општинске службе, НВО и сл.) из окружења. У фокусу тих партнерстава најчешће је одвијање практичне наставе. Тестирањем концепта школских партнерстава за предузетничко учење кроз ELES пројекат, показано је да су школска партнерства релевантна и за основне школе и за гимназије. Школска партнерства за предузетничко учење подразумијевају укљученост ученика у активности партнерства у циљу постизања утврђених исхода предузетничког учења. Смјернице су засноване на моделу у пет корака и представљале су темељ за обуку директора и школских тимова за школе које су судјеловале у Пројекту. Након ове обуке, школски менаџмент је успоставио тимове за партнерства у свакој од 21 школе које су образовне власти одабрале да развијају школска партнерства. Школски тимови истражили су потребе њихове школе, мапирали институције и МСП у њиховим локалним заједницама и развили акцијске планове за школска партнерства. Четири радионице о школским партнерствима за предузетничко учење су одржане са свим школама укљученим у Пројекат, на којима су се размјењивала искуства међу 21 школом које су развијале партнерства, али и са школама које имплементирају програме за интегрисање предузетничке кључне компетенције у школско учење (22 школе). Током радионица, на којима је учествовало укупно 68 учесника, поновно су анализирани акциони планови које су школе развијале, те су планиране даље активности. 19 школа развило је укупно 24 партнерства.

Кад је ријеч о **партнерствима политика**, основу за рад представљале су Смјернице за развој партнерства политика за предузетничко учење развијене у оквиру ELES пројекта, дистрибуиране свим министарствима надлежним за образовање и предузетништво. Одржано је укупно 25 радионица/округлих столова/састанака на којима је дискутовано оснивање партнерства политика за развој цјеложивотног предузетничког учења на различитим разинама. Овим догађајима присуствовало је укупно 127 представника из 61 различите институције и организације. Припремљено је десет Меморандума о разумијевању за успостављање партнерства политика за развој цјеложивотног предузетничког учења који су у потпуности договорени с

представницима различитих сектора. Од десет договорених меморандума, потписано је шест, уз учествовање укупно 39 различитих институција:

Институције на разини **Федерације БиХ** успоставиле су партнерство политика за цјеложивотно предузетничко учење у којем учествују: Федерално министарство образовања и науке (ФМОН), Федерално министарство развоја, предузетништва и обрта (ФМРПО), Господарске/Привредне коморе Федерације БиХ и Федерални завод за запошљавање. Меморандум о разумијевању између ових институција је потписан у Сарајеву

14.1.2016. године, а први састанак Партнерства политика одржан је у Мостару 10.5.2016. године.

Институције **Брчко дистрикта БиХ** су формирале партнерство политика за цјеложивотно предузетничко учење у којем учествују: Одјељење за образовање у Влади БД, Одјел за господарски/привредни развој, спорт и културу у Влади БД, Привредна комора БД и Завод за запошљавање БД. Меморандум о успостави партнерства је усуглашен и потписан 6.10.2015.године, први састанак је одржан 13.11.2015. године у Брчком. Усвојен је правилник о раду и развијен акциони план за развој цјеложивотног предузетничког учења у Брчко дисрикту БиХ за период 2015. – 2018. Партнерство политика је у потпуности оперативно.

У **Посавској жупанији** је успостављено партнерство политика за развој цјеложивотног предузетничког учења у којем учествују сљедеће институције: Министарство просвјете, знаности, културе и шпорта, Министарство господарства и просторног уређења, Господарска комора, Обртничка комора и Служба за упошљавање. Меморандум о разумијевању о успостави партнерстава политика потписан је у Орашју 6.10.2015. године, а први састанак је одржан 28.10.2015. године. Усвојен је правилник о раду и акциони план за развој цјеложивотног предузетничког учења Посавске жупаније за период 2015. – 2018. Партнерство политика је у потпуности оперативно.

У **Тузланском кантону** је успостављено партнерство политика за развој цјеложивотног предузетничког учења у којем учествују сљедеће институције: Министарство образовања, науке, културе и спорта ТК, Министарство развоја и предузетништва ТК, Педагошки завод ТК, Универзитет у Тузли, Привредна комора ТК, Обртничком комора ТК, Служба за запошљавање ТК, Центар за развој предузетништва Тузла и Развојно-подузетнички центар Тузла. Меморандум је усуглашен, финализиран и потписан и све институције су именовале своје представнике у партнерству. Први састанак партнерства политика је одржан 21.9.2015.године у Тузли. На овом састанку је усвојен правилник о раду те се разговорало о акционом плану. Други састанак је одржан 21.10.2015.године у Тузли те је на њему израђен свеобухватни акциони план за развој цјеложивотног предузетничког учења Тузланског кантона за период 2015. – 2018. Партнерство политика је у потпуности оперативно.

У **Зеничко-добојском кантону** је успостављено партнерство политика за развој цјеложивотног предузетничког учења у којем учествују сљедеће институције: Министарство за образовање, науку, културу и спорт ЗДК, Министарство привреде ЗДК, Педагошки завод ЗДК, Универзитет у Зеници, Привредна комора ЗДК, Обртничка комора ЗДК, Служба за запошљавање ЗДК, Регионална развојна агенција РЕЗ, Удруга подузетника и послодаваца Жепче – Пословни инкубатор Жепче, ТРА Агенција

за развој општине Тешањ, Развојна агенција Жепче, ЗЕДА – Агенција за економски развој Зеница. Меморандум о успостављању партнерства политика је потписан у Тешњу

15.6.2015. године. Све институције су именовале чланове партнерства политика и први

састанак партнерства је одржан 28.9.2015. године. Усвојен је правилник о раду и акциони план за развој цјеложивотног предузетничког учења Зеничко-добојског кантона за период 2015. – 2018. Партнерство политика је у потпуности оперативно.

У **Босанско-подрињском кантону Горажде** је Меморандумом о разумијевању успостављено партнерство политика за развој цјеложивотног предузетничког учења. Меморандум су потписале сљедеће институције: Министарство за образовање, младе науку културу и спорт Босанско‐подрињског кантона Горажде, Министарство привреде Босанско‐подрињског кантона Горажде, Педагошки завод Босанско-подрињског кантона Горажде, Привредна комора Босанско‐подрињског кантона Горажде, Служба за запошљавање Босанско‐подрињског кантона Горажде, Агенција за локалне развојне иницијативе ‐ У.Г. АЛДИ.

**На нивоу БиХ**, МЦП и МВТЕО су договориле успостављање партнерства политика за цјеложивотно предузетничко учење, те је израђен нацрт Меморандума о разумијевању и сарадњи за предузетничко учење и предузетништво у БиХ.

У **Републици Српској** је у оквиру Министарства индустрије, енергетика и рударства именован СБА координатор за РС који је успоставио радне групе за различите СБА принципе. Тако је формирана радна група за принципе 1 и 8а коју чине представници образовног и сектора подршке МСП-у. Ова радна група је предвођена Министарством просвјете и културе РС. Осим тога, Меморандум о разумијевању за успостављање партнерства политика за цјеложивотно предузетничко учење у Републици Српској је договорен између шест институција: Министарством просвјете и културе РС, Министарством индустрије, енергетике и рударства РС, Ректорском конференцијом РС, Привредном комором РС, Заводом за запошљавање РС и Унијом удружења послодаваца РС. Додатно, и чланови четири постојећа тијела би требали учествовати у Партнерству политика: Савјет за развој основног образовања и васпитања; Савјет за развој средњег образовања и васпитања, Савјет за развој високог образовања и обезбјеђивања квалитета и Републичке агенције за развој малих и средњих предузећа. Потписивање Меморандума о разумијевању је у тијеку.

У оквиру партнерства политика ојачан је сустав СБА извјештавања о предузетничком учењу. ELES пројекат је подржао надлежна министарства образовања и предузетништва у процесу СБА извјештавања. Ови подаци кориштени су у званичном БиХ извјештавању према конзорцију ОЕЦД/ЕУ/ЕБРД/ЕТФ, а на темељу тих искустава израђене су Препоруке за извјештавање о предузетничком учењу.

**Осим што су надлежне образовне власти кроз упитнике извијестиле о значајним активностима везаним за партнерстава политика, значајан напредак у развоју партнерстава за развој цјеложивотног предузетничког учења забиљежен је и у СБА Извјештају за БиХ за 2016. годину, гдје је индикатор партнерство политика процјењен оцјеном 3,5; а индикатор развој процеса политика оцјеном 4. Проведба овог стратешког приоритета је континуирани процес. У процесу је успостављање партнерства политика на разини БиХ (меморандум између МЦП и МВТЕО је усуглашен, те се очекује његово потписивање), на нивоу**

**Републике Српске (меморандум такође усуглашен), те на нивоу преосталих жупанија/кантона у Федерацији (Унско-сански, Средњобосански, Херцеговачко- неретвански, Западнохерцеговачки, Сарајевски и Кантон 10).**

**2.2. Подизање свијести о предузетничком учењу**

**Акциони план Стратегије** предвидио је провођење сљедећих активности:

**Медијска кампања подизања свијести о учењу о предузетништву:**

- Подигнута свијест шире популације о филозофији учења о предузетништву као приступа који мијења начин размишљања и ствара услове у којима се

подузетнички дух може развијати;

- Повећана видљивост иницијатива на разини школа.

**Промоција учења о предузетништву кроз wеб странице судионика, публикације и промотивне догађаје:**

- Повећана свијест о учењу о предузетништву на разини локалних предузећа, локалне заједнице и образовних институција.

Будући да се у образовне суставе у БиХ уводио нови приступ, циљ овог стратешког приоритета је створити такво окружење у којем би судионици образовања (ученици, наставници, родитељи,

управе школа и свеучилишта, креатори полтика у министарствима) прихватили предузетничко учење.

Свеобухватна медијска кампања финансирана је и проведена кроз ELES пројекат, на бази развијеног Плана промоције и комуникације. Медијска кампања проведена је путем телевизијских и електронских медија. Израђени су и објављени промотивни ТВ материјали, емитирани у ударним терминима на Федералној ТВ (50 пута) и на РТВ Републике Српске (51 пута). У оквиру wеб-кампање, укупан број појављивања на интернету износио је 33.634.448 (постигнуто је укупно 4.955.870 појављивања на 10 wеб портала, број појављивања путем Google Ads био је 21.731.738, док су ФБ Адс постигли 6.946.840 појављивања). Осмишљена је Facebook фан страница и више од 4.500 особа је објавило да им се ова страница свиђа. Страница се редовно ажурира.

Школе које су судјеловале у пројекту организовале су промотивне догађаје (прослава дана предузетништва, дани отворених врата, сајмови ученичких активности, посјете ученика фирмама и разговор с предузетницима), а ови догађаји су одржани у Зеници, Босанској Крупи, Орашју, Приједору, Брчком, као и у Витезу гдје су ученици основне школе “Свети Сава“ из Источног Новог Сарајева посјетили производна постројења творнице намјештаја. Концепт предузетничког учења у школама презентиран је директорима из укупно 222 основне и средње школе током састанака актива директора школа. Осим наведених активности, бројни примјери добре праксе забиљежени су у жупанијама/ кантонима, ентитетима и Брчко дистрикту БиХ: у БПК Горажде се организује ученички новогодишњи сајам, ФМОН кроз своје грант шеме потиче развој предузетничког учења и иновација у настави, а 12 огледних SEECEL-ових школа редовно обиљежава Дан предузетништва промовишући међу ученицима, родитељима и у заједници идеје предузетничког учења.

**Може се закључити да је овај стратешки приоритет и припадајуће акције из акцијског плана реализирани у високој мјери. Свијест о значају предузетничког учења значајно је**

**повећана. Увођење предузетничког учења је потребно наставити како би се оно имплементирало у свим школама и високошколским установама, али будући да су ресурси у сектору образовања ограничени, потребно се фокусирати на активности у школама и локалним заједницама.**

**2.3. Предузетничко учење у основним и средњим школама**

**Акциони план Стартегије** предвидио је провођење сљедећих активности:

**„Смисао за иницијативу и предузетништво“ уводи се као кључна компетенција у постојеће наставне планове и програме (основне школе и средње опште и стручне школе)**

- Пуна подршка релевантних образовних власти у стварању увјета за флексибилно подучавање и учење које ће водити промоцији кључне компетенције ‘смисао за иницијативу и предузетништво’ у основном и средњем образовању.

- Учење о предузетништву садржава елементе кључне компетенције које представљају саставницу наставних програма основног и средњег образовања.

**Изградња капацитета за предаваче и директоре школа**

- Након интегрирања кључне компетенције учења о предузетништву у НПП-ове и у програме обуке предавача, школски менаџмент својим приступом одоздо ка

горе води ка имплементацији Стратегије.

- Сталне обуке за предаваче и школски менаџмент проводе педагошке службе

**Међусобна потпора**

- Најмање једном годишње организовање догађаја који ће промовисати добре праксе

Овај стратешки приоритет подразумијева увођење предузетничког учења у основне и средње школе, без увођење нових предмета. Методологија израђена кроз ELES пројекат, на темељу SEECEL-ових исхода учења, подразумијева дидактичко-методички приступ који развија кључне компетенције у оквиру различитих предмета и свих облика рада: **предметно (кроз готово сваки предмет), међупредметно (тематским планирањем наставе) и ваннаставно.** Да би школе биле спремне интегрисати предузетничку кључну компетенцију у основне и средње школе,

потребно је за то претходно обучити наставнике.

У периоду проведбе Стратегије израђени су сљедећи **документи** везани за овај стратешки приоритет:

Програми за интеграцију предузетничке кључне компетенције у учење у школи на ISCED

нивоима 2 и 3 и смјернице за примјену програма и успостављање школских партнерстава;

Водич за тренере (сценариј за једнодневну обуку наставника за интеграцију предузетничке кључне компетенције у учење у школи );

Приручник за тренере/савјетнике са сценаријем обуке и наставним материјалима;

Иницијални материјал за усвајање и провођење Програма за интеграцију предузетничке кључне компетенције у учење у школи.

АПОСО је у сарадњи с надлежним министарствима образовања у 2015. години израдио Заједничку језгру наставних планова и програма за међупредметно подручје („Службени гласник БиХ“, број 87/15) и Смјернице за имплементацију Заједничке језгре НПП-а за међупредметно подручје („Службени гласник БиХ“, број 87/15), у којима је предузетничко учење посебно разрађено као једна од три међупредметне области. Заједничка језгра садржава исходе предузетничког учења за ISCED разине 1, 2 и 3 (предшколско, основно и средње образовање) који су у цијелости компатибилни исходима предузетничког учења у Програмима за интеграцију предузетничке кључне компетенције у учење у школи на ISCED нивоима 2 и 3.

Образовне власти и наставници су прихватили кључне компетенције и модерне педагошке методе. Интеграција кључне компетенције није изолирана од развоја других кључних или трансферзалних компетенција. Овај приступ повезује учење у школи са животним вјештинама, што је уграђено у филозофију цјеложивотног учења као дијела сувремених образовних политика и стратегија у Еуропи и шире.

*Програми за интеграцију предузетничке кључне компетенције у школско учење (ISCED 2 и 3) са смјерницама за примјену програма и смјерницама за успостављање школских партнерстава* су иницијално тестирани у укупно 43 школе које су учествовале у ELES пројекту. Током провођења Пројекта, број школа са обученим наставним кадром, проширио се на 86 школа, захваљујући напорима које су направили педагошки заводи и министарства, путем обука, округлих столова и других догађаја које су организовале школе (обиљежавање дана предузетништва, школски сајмови и сл.), састанака актива директора и других иницијатива.

Изградња капацитета наставника и педагошких савјетника, као пројектна активност, почела је иницијалним тренингом. Сви савјетници из 9 педагошких завода (117 савјетника) и 483 наставника из 86 школа обучени су за провођење активности предузетничког учења. Модели и алати за ширење и праћење предузетничког учења као кључне компетенције су развијени и тестирани. Израђен је Приручник за тренере/савјетнике са сценаријом обуке и наставним материјалима. Педагошки савјетници су током обука осмислили модел за надзор или праћење интегрирања предузетничке кључне компетенције у учење у школи, на бази којег могу израдити Протокол за праћење. На тај начин је системски омогућено, у оквиру општих стручних надзора које редовно проводе педагошки заводи, континуирано праћење испуњености критерија и показатеља из Протокола везаних за интеграцију Програма у релевантна школска документа или њихове анексе (годишњи план рада школе, оперативни планови рада наставника, планови рада стручних актива, припреме за часове, оперативни планови, развојни план школе тамо гдје се он примјењује, итд). У оквиру ужих стручних надзора, заводи требају пружати подршку и пратити опсег и квалитету интеграције предузетничке кључне компетенције у наставне предмете, водећи рачуна да интеграција може бити предметна и међупредметна (тематска). На основу анализе остварености критеријума из Протокола, заводи могу израђивати годишње извјештаје о напретку интегрисаности предузетничке кључне компетенције у школско учење, с препорукама за будуће активности.

Педагошки заводи су у своје годишње планове укључили наставак дисеминације предузетничке компетенције у школама. Педагошки савјетници у БиХ прихватили су приступ предузетничком учењу као кључној компетенцији и настављају радити на развоју предузетничког учења као једној од кључних компетенција, у складу са образовним стратегијама.

Фокус активности у овоме стратешком приоритету је обука наставника. Програми обуке и материјали за обуку су израђени, савјетници ПЗ-ова су обучени да обављају обуке и врше дисеминацију Програма. Иницијалне обуке су обављене. АПОСО је провео обуку 150 наставника кроз SEECEL-ов програм. ФМОН континуирано подржава пројекте фокусиране на обуку наставника. Тако ће у 2016. години додијелити грантове кроз програме „Подршка стручном усавршавању и цјеложивотном учењу просвјетних радника у предшколском, основном и средњем образовању“ , те „Подршка пројектима који доприносе развоју кључних компетенција за цјеложивотно учење код дјеце предшколског узраста, ученика основних и средњих школа“, гдје ће корисници бити образовне установе, педагошки заводи, институти, удружења просвјетмих радника и невладине организације. Посебно су значајни примјери добре праксе о којима су извјестиле образовне власти кроз упитнике. У жупанијама/ кантонима с мањим бројем школа (Посавски и БПК) и Брчко дистрикту БиХ обука је обављена за све школе, док је у жупанијама/ кантонима које имају већи број школа потребно успоставити сустав обука. Као примјер могу послужити активности ПЗ ЗДК, чији су савјетници обавили обуке за све основне школе. Надлежне образовна власти постигле су сљедећи напредак када је у питању интеграција предузетничке кључне компетенције у учење у школи у основним и средњим школама:

У **Републици Српској** је остварен значајан напредак у области предузетничког учења, када је у питању увођење предузетничког учења у 202 основне и 92 средње школе. Први кораци су направљени још кроз реформу средњег стручног образовања када је у све средње стручне школе (осим медицинских) уведен модул Основе предузетништва, чији је програм заснован на развоју бизнис плана. Развој предузетништва као кључне компетенције почео је кроз SEECEL пројекат, гдје је Основна школа Георгиј Стојков Раковски из Бање Луке заједно са три друге основне школе препозната као једна од значајних „предузетних школа“ на Балкану. Сви савјетници Републичког педагошког завода РС су обучени за будуће обуке наставника, те за праћења интегрираности предузетничке кључне компетенције у учење у школи. Подузетничка кључна компетенција је уведена и у 10 основних и 10 средњих школа кроз ELES пројекат. Кроз ELES пројекат је обучено укупно 119 наставника из 20 школа (у РС је укупно 16.351 наставника).

У Брчко дистрикту БиХ је подузетничка кључна компетенција уведена у 3 од 19 школа (15 основних и 4 средње) кроз ELES пројекат. Предузетничко учење засновано на кључној компетенцији је представљено на обуци директорима свих школа у БД, а 2 од 6 савјетника Педагошке инститруције БД су обучени за дисеминацију и праћење интегрираности предузетничке кључне компетенције у учење у школи.

У **Унско-санском кантону** је проведена обука 9 педагошких савјетника Педагошког завода УСК о обуци наставника и праћењу интегрираности предузетничке кључне компетенције. У оквиру ELES пројекта у двије школе је уведена подузетничка кључна компетенција.

У **Посавској жупанији** је подузетничка кључна компетенција уведена у двије школе кроз ELES пројекат. Равнатељи свих школа (7 основних и 3 средње) су информисани о предузетничкој кључној компетенцији на једнодневној обуци, а проведена је и обука за 20 наставника (по два из сваке школе). Будући да у Посавској жупанији није

успостављен педагошки завод, договорено је да на школским вијећима свих школа наставници који су прошли обуку извјесте све остале наставнике. Министарство просвјете, знаности, културе и спорта је издало препоруку свим школама да у годишњим плановима за школску 2016./2017. годину планирају активности предузетничког учења.

У **Тузланском кантону** је проведена обука за 15 педагошких савјетника из Педагошког завода ТК и они су израдили планове даљње обуке наставника 88 основних и 33 средњих школа. Партнерство политика је израдило пројекат који ће подржати обуке.

У **Зеничко-добојском кантону** је подузетничка кључна компетенција уведена у двије школе кроз ELES пројекат, а одржана је и обука свих педагошких савјетника (11) Педагошког завода ЗДК. Педагошки савјетници су сачинили планове обука наставника

61 основне и 31 средње школе у ЗДК. Обучени сву сви директори школа, те 150 наставника. Обуке се настављају, будући да је у ЗДК укупно 3.943 наставника. Организација обука за наставнике основних школа у ЗДК у јануару 2016. године представља примјер добре праксе и за остале надлежне образовне власти које имају педагошке заводе и обучене савјетнике. Педагошки завод ЗДК организовао је једнодневне сесије обуке за укупно 21 основну школу (18 јавних и 3 приватних). Укупно је 12 педагошких савјетника проводило обуку на 6 локација за укупно 145 наставника.

У **Босанско-подринсјком кантону Горажде** је кроз ELES пројекат подузетничка кључна компетенција уведена у двије школе (у БПК је укупно 9 школа – 6 основних и 3 средње), обучени су савјетници Педагошког завода БПК, а одржана је обука за још 24 наставника из свих 9 школа, тако да је број обучених наствника приближно 100, од укупно 326 наставника колико има у БПК Горажде У **Средњобосанском кантону** је подузетничка кључна компетенција уведена у три школе, двије кроз ELES Пројекат, а обуку наставника за још једну школу је проведена кроз SEECEL-ов пројекат. Обучено је укупно 7 директора школа, те 73 наставника. У СБК је укупно 52 основне и 25 средњих школа.

У **Херцеговачко-неретванском кантону** је проведена обука за све савјетнике Педагошког завода ХНК и Завода за школство Мостар. Кроз ELES пројекат је подузетничка кључна компетенција уведена иницијално у двије школе, те уз сурадњу с педагошким савјетницима у још четири школе, тако да је број школа које примјењују предузетничко учење укупно шест (у ХНК је укупно 77 школа – 50 основних и 27 средњих). Министарство образовања, науке, културе и спорта ХНК је издало препоруку школама да годишњим планом рада школа планирају активности у вези предузетничког учења.

У **Западнохерцеговачкој жупанији** је увођење предузетничке кључне компетенције започело кроз SEECEL, гдје је Основна школа Руђера Бошковића препозната као подузетничка школа. Подузетничка кључна компетенција је уведена у још двије школе кроз ELES пројекат, а особље Министарства просвјете, знаности, културе и шпорта ЗХЖ редовито проводи обуке о увођењу предузетничке кључне компетенције у школама. У Западнохерцеговачком кантону је укупно 21 школа (14 основних и 7 средњих).

У **Кантону Сарајево** је Просвјетно-педагошки завод КС покренуо бројне активности на увођењу предузетничке кључне компетенције у 75 основних и 38 средњих школа.

Двије школе су учествовале у ELES Пројекту, и оне су проводиле активности увођења предузетничке кључне компетенције у учење у школи. Обучени су сви савјетници Просвјетно-педагошког завода који су у 2015. години кроз састанке актива наставника проводили обуке о предузетничкој кључној компетенцији.

У **Кантону 10** је подузетничка кључна компетенција уведена у двије школе кроз ELES пројекат. Додатно је обављена обука директора 10 школа. У Кантону 10 дјелује укупно 19 школа (11 основних и 8 средњих). Министарство знаности, просвјете, културе и шпорта је издало препоруку свим школама да кроз годишње планове школа планирају активности увођења предузетничке кључне компетенције.

**Иако је у овом стратешком приоритету направљен значајан напредак, који се огледа у изради релевантних докумената (програми, исходи учења, смјернице, приручници за обуке, наставни материјали, и друго) и изградњи капацитета педагошких савјетника за дисеминацију и праћење интегрисаности предузетничке кључне компетенције у основне и средње школе, подузетничка кључна компетенција је уведена у тек 10% школа у БиХ. Због тога ову активност треба наставити. Приоритет би требао бити усвајање Програма за интеграцију предузетничке кључне компетенције од стране надлежних образовних власти, те израда планова дисеминације и праћења. Процјењује се да ове активности могу трајати од три до пет година, имајући у виду да у БиХ дјелује 1797 основних (укључујући и подручне) и 311 средњих школа, с укупно 36.578 наставника (23.719 у основним и 12.859 у средњим школама). Укључивање свих школа и наставника у процес могуће је остварити кроз системске приступе и средњорочно планирање што овај стратешки приоритет и даље чини релевантан.**

**2.4. Предузетничко учење у високом образовању**

**Акциони план Стратегије** предвидио је провођење сљедећих активности:

**Промоција веза између образовања и послодаваца у високом образовању**

- Документ који садржава активну политику промоције учења о предузетништву на високошколским установама је завршен;

- организован је догађај „размјене добрих пракси“;

- Повећан је број студената који одрађују приправнички стаж у малим и средњим предузећима

**Препоруке увођења учења о предузетништву у наставни план и програм на факултетима, с посебним фокусом на почетне обуке предавача**

- Документ који садржава активну политику подизања свијести кључних учесника о предностима учења о предузетништву на универзитетима;

- организован је догађај размјене добрих пракси

Суштина овог стратешког приоритета је увести предузетништво на „не-економске“ факултете, било кроз предмете, било кроз друге активности студената (високошколски подузетнички центри, инкубатори, технолошки паркови и сл.). Фокус је на повезивању високог образовања и тржишта рада.

Иако овај стратешки приоритет није био подржан од стране Пројекта, забиљежен је одређени напредак, што је посљедица дјеловања управа високошколских установа и појединачних иницијатива наставника.

Као примјери добре праксе могу се издвојити Универзитет у Тузли и Свеучилиште у Мостару који имају предмет предузетништво и на одређеном броју не-економских факултета. Такође се може констатовати да свеучилишта/ универзитети углавном имају сурадњу с привредом (Свеучилиште у Мостару, Универзитет у Бањој Луци, Универзитет у Тузли, Универзитет Џемал Биједић у Мостару, Универзитет у Сарајеву, ...). Поједини факултети имају у програмима и обвезни практични рад за студенте.

Посебан искорак је забиљежен на Универзитету у Бањој Луци који има Центар за предузетништво орјентисан на студенте. У области сурадње с привредом, Универзитет у Зеници има „Форум *стакехолдера*“ који се редовито састаје и утврђује заједничке активности високог образовања и привреде.

Примјер добре праске забиљежен је и на Свеучилишту у Мостару, гдје Студенстки збор проводи редовне активности на припремању студената за тржиште рада. АИЕСЕЦ – Међународно удружење студената економије (fr. Association internationale des étudiants en sciences économiques et commerciales) редовно организује и „Career Days“ (дани каријере), односно Сајам запошљавања. Анализиране су потребе студената те су сукладно с истима у понуди разни курсеви и предавања. Осим тога, редовно се одржавају предавања о правилном писању животописа и мотивацијског писма, као и развијању комуникацијских вјештина. Велику подршку овим настојањима дају и студентске удруге, које тијеком цијеле године проводе активности мотивисања студентске популације.

**Фокус будућих активности развоја предузетничког учења свакако треба бити и на високом образовању, будући да су досадашњи напори били најмање усмјерени према високошколским установама. Циљеви и активности из акцијског плана су и надаље релевантни, и у цијелости су у складу с СБА индексима политика који се односе на предузетничко учење у високом образовању.**

**2.5. Неформално предузетничко учење**

**Акциони план Стартегије** предвидио је провођење сљедећих активности:

**Предузетничко образовање незапослених особа као активна мјера запошљавања:**

- Незапослене особе су профитирале од обука и савјета о формирању предузећа;

- Незапослене особе су постале конкурентније на тржишту рада;

- Полазници обука су у стању да сами оснују своју компанију;

- Повећан број радних мјеста као резултат успјешних нових бизниса.

**Повезивање модула „Основе предузетништва’’ у средњем стручном образовању са неформалним образовањем одраслих**

- Одређени број тренера чија знања и стручност признају релевантна образовна тијела;

- Обуке за одрасле које се заснивају на Основама предузетништва из средњих

стручних школа су пилотиране у одабраним школама;

- Меморандум о признавању сертификата на тржишту рада.

Циљ овог стратешког приоритета је осигурање приступа одраслих одговарајућој квалитетној обуци о предузетничком учењу, која ће доприњети развоју вјештина у МСП. **Активности идентифициране акционим планом усвојеним 2012. године престале су бити актуалне, будући да су се СБА индекси политика који се односе на принцип 8а у међувремену промијенили.** Фокус политика је требао бити на суставу који ће генерисати релевантне и доступне обуке запосленицима МСП-а. Потребно је успоставити суставу анализе потреба за обукама (ТНА) у складу с потребама МСП, као и мреже пружаоца обука, те отворити дијалог о осигурању

квалитете неформалног предузетничког учења.

У периоду провођења Стратегије израђени су сљедећи **документи** везани за овај стратешки приоритет:

Анализе потреба за обукама у економским секторима: прерада метала, прерада дрвета, прехрана и текстил, кожа и обућа – 2014/2015 с препорукама;

Водич за имплементацију анализе потреба за обукама (методологија, упуте и акциони план)

Програм за обуку почетника у бизнису;

Мапе пута за осигурање квалитете у неформалном предузетничком учењу.

Посебан импулс развоју неформалног предузетничког учења представљало је и усвајање Принципа и стандарда образовања одраслих у БиХ („Службени гласник БиХ“, број: 39/14) и Стратешке платформе развоја образовања одраслих у контексту цјеложивотног учења у Босни и Херцеговини, за период 2014. – 2020. („Службени гласник БиХ“, број 96/14), од стране Савјета министара БиХ. Закони о образовању одраслих усвојени су у Републици Српској, те у 6 жупанија/кантона у Федерацији (Унско-сански, Тузлански, Зеничко-добојски, Босанско-подрињски кантон Горажде, Сарајевски, Западнохерцеговачки). У Брчко дистрикту БиХ, Закон је у јавној расправи и његово усвајање се очекује ускоро. То је омогућило бројне обуке, како за почетнике у бизнису, тако и у области раста и развоја МСП-а. Као примјер добре праксе истичу се обуке за извоз и интернационализацију МСП-а које је проводила Спољнотрговинкса комора БиХ, те Привредна комора РС.

Када је у питању развој сустава према СБА индикаторима, активности су биле усмјерене на провођење анализе потреба за обукама у оквиру четири одабрана економска сектора у РС, ФБиХ, БД и на разини БиХ, развој базе података пружалаца пословних услуга, развој програма обуке за почетнике у бизнису и осигурање квалитете у неформалном предузетничком учењу. Кроз ELES пројекат је развијена ТНА методологија. Одабрана су четири економска сектора: обрада метала, прерада дрвета, прерада хране и текстил, кожа и обућа. Развијен је процес онлине анкетирања, а упитник за анализу потреба за обукама послан је на адресе 1.125 МСП у периоду од коловоза/аугуста до новембра 2014.г. Укупно је до краја новембра исте године пристигло 497 одговора. Додатно, одржани су састанци са предузетницима из четири одабрана сектора како би се разговарало о одговорима који су примљени путем електронског анкетирања, укључујући њихове коментаре и приједлоге и развој коначних препорука и

закључака о анализи потреба за обукама. На овим састанцима учествовали су представници укупно 56 фирми. Израђена су четири извјештаја анализа потреба за обукама: ТНА извјештај 2014/2015 за БиХ у економским секторима: обрада метала, прерада дрвета, прерада хране и текстил и кожа с препорукама, ТНА извјештаји 2014/2015 за Републику Српску, за Федерацију БиХ и за Брчко дистрикт БиХ у економским секторима: обрада метала, прерада дрвета, прерада хране и текстил и кожа с препорукама. Извјештаји анализе потреба за обукама за ентитете и Брчко дистрикт БиХ објављени су на званичним веб страницама привредних комора, те су доступни пружатељима обука.

Припремљен је Водич за имплементацију анализе потреба за обукама (методологија, смјернице и акциони план) као и Приручник за кориштење софтвера за онлине анкетирање. Сврха ових докумената је ојачати капацитете ентитетских привредних комора како би могли аутономно вршити анализу потреба за обукама. Потписани су споразуми/меморандуми о разумијевању с ентитетским господарским коморама и господарском комором Брчко дистрикта БиХ, путем којих је договорена одрживост активности кроз активности које су везане за анализу потреба за обукама (након окончања Пројекта). Нови циклус анализе потреба за обукама за 2016. годину, са фокусом на женско предузетништво, почео је у сијечњу/јануару 2016. године у свим господарским коморама.

Израђене су базе података организација и фирми које пружају услуге обука у Привредној комори Федерације БиХ и у Привредној комори Брчко дистрикта БиХ, а база података је већ постојала у Републичкој агенцији за развој малих и средњих предузећа РС-а.

Започет је дијалог о осигурању квалитете у неформалном предузетничком учењу кроз процес консултација с МВТЕО, Федералним министарством развоја, предузетништва и обрта и Министарством индустрије, енергетике и рударства Републике Српске као коначним корисницима пројекта у пројектном резултату 3. Одржано је шест округлих столова, а на основу дискусија с округлих столова припремљене су мапе пута за осигурање квалитете у неформалном предузетничком образовању. Израђен је и Програм обука за почетнике у бизнису.

Проведене су бројне обуке релевантне за МСП или за покретање бизниса. У протекле двије године четири пута је одржан *Startup Weekend*, глобално познати догађај на којем млади људи могу изнијети своје идеје, формирати тим и развити пословни модел те исти презентирати пред стручним жиријем и потенцијалним инвеститорима. Сличан догађај, али у трајању од неколико мјесеци, намијењен младим људима и женама организујен је кроз два циклуса у протеклој години под називом *Стартуп Академија* у сарадњи са сличним организацијама из Тузле (БИТ) и Бања Луке (ИЦБЛ), а све под покровитељством Амбасаде Краљевине Норвешке. Осим оваквих догађаја „Интера Технолошки Парк“ организује и различита натјецања од којих се посебно истиче натјецање пословних идеја намијењен студентима локалних факултета на којима они, на основу самостално написаног пословнг плана, могу освојити симболична новчана средства која им, ипак, увелике могу олакшати пут према стварном пословном свијету.

Резултати доношења закона о образовању одраслих, који је у цијелости заживио у РС и БПК Горажде такођер дају значајне резултате у цјеложивотном предузетничком учењу. Одличан примјер за то је чињеница да је у БПК Горажде кроз систем обука за тржиште рада (за познатог послодавца) од 2011. године обучено укупно 1.136 особа, које су нашле запослење у

локалној индустрији. Обуке су провођење у Средњој стручној школи, на основу програма који су израђивани заједно с послодавцима, те одобрени од стране надлежног Министарства.

Мјешовита средња школа Тешањ у ЗДК је од 2006. године у оквиру различитих програма обуке (ЦНЦ опретаор, мехатроничар, столар, тапетар, заваривач, кројач, итд.) обучила 950 полазника за локално тржиште рада.

**Напредак у проведби стратешкг приоритета везаног за неформално предузетничко учење је забиљежен и у СБА Извјештају 2016. Све започете активности су још увијек релевантне и њих треба наставити.**

**3. РЕЗИМЕ**

Усвајање **Стратегије учења о предузетништву у образовним системима у Босни и Херцеговини за период 2012. – 2015. с акционим планом** представљало је потицај започетим реформским интервенцијама и даљим активностима које су услиједиле у овој области. У имплементацији Стратегије су постигнути значајни резултати према свим стратешким приоритетима, а посебно у институционалном развоју (развоју кључних докумената, приступа и концепата), као и људских потенцијала за увођење предузетничког учења у формално образовање на свим разинама (основно, средње и високо образовање), као и у неформално цјеложивотно учење.

Напредак у развоју политика предузетничког учења у Босни и Херцеговини истакнут је и у посљедњем *Извјештају ОЕЦД/ЕУ/ЕБРД/ЕТФ конзорција о индексу политика МСП и процјени проведбе СБА-а у државама западног Балкана и Турској* (ОЕЦД Парис, 2016.). Босна и Херцеговина је у области формалног предузетничког учења с оцјене 1,50 процјењене 2012. године у најновијем извјештају напредовала и додјељена је оцјена 2,54, док је у области неформалног предузетничког учења забиљежен напредак с 2,31 (2012. година) на 2,83.

Овај напредак је забиљежен захваљујући заједничким напорима Министарства цивилних послова и надлежних образовних власти, министарстава надлежних за подршку МСП-овима, те других партнера, попут агенција, привредних комора, школа, високошколских установа и невладиних организација. Приликом утврђивања пројекта IPA-е 2011, Министарство цивилних послова БиХ и Министарство вањске трговине и економских односа БиХ у сарадњи с надлежним образовним властима и Делегацијом Европске уније у БиХ су планирали провођење пројекта „Предузетничко учење у БиХ образовним системима, фаза 2“ који је у фокусу имао провођење Стратегије, те који је реализиран у периоду јануар 2014. – фебруар 2016. година. Проведба овога Пројекта, те чињеница да је Босна и Херцеговина укључена у регионалну иницијативу Центра за развој подузетничких компетенција за земље југоиточне Европе (SEECEL), дали су додатни импулс развоју предузетничког учења у БиХ.

Значајан напредак је постигнут у области развоја **партнерстава за предузетничко учење**, како на плану успоставе партнерстава политика која требају водити даљње активности на развоју цјеложивотног предузетничког учења, тако и у развоју школских партнерстава која имају за циљ допринијети постизању исхода учења у које је укључена подузетничка компетенција. Партнерства политика успостављена су Тузланском кантону, Зеничко-добојском кантону, Посавској жупанији, Босанско-подрињском кантону Горажде као и на разини Федерације БиХ и

Брчко дистрикта БиХ. Развој школских партнерстава, који је већ традиционално постојао у средњим стручним школама у БиХ, проширио се и на основне и опште средње школе (гимназије). Развијена су 24 нова школска партнерства у школама у свим дијеловима БиХ. Активности предвиђене стратешким приоритетом **подизање свијести о предузетничком учењу** реализоване су у високој мјери. Свијест о важности подузетничкг учења значајно је повећана. Напредак постигнут у **увођењу предузетничког учења у основне и средње школе** се огледа, између осталог, и у изради релевантних докумената (програми, исходи учења, смјернице, приручници за обуке, наставни материјали, и друго) и изградњи капацитета школског менаџмента, наставника и педагошких савјетника. Предузетничко учење постало је и дијелом Заједничке језгре наставних планова и програма. Подузетничка кључна компетенција је уведена у 86 основних и средњих школа у БиХ примјеном Програма за интеграцију предузетничке кључне компетенције у школско учење. Сви педагошки савјетници у 9 педагошких завода у БиХ (њих 117) обучени су за дисеминацију и праћење интегрираности предузетничке кључне компетенције у основне и средње школе, као и 483 наставника из укупно 86 основних и средњих школа. Развијени су модели увођења предузетничке кључне компетенције кроз годишње планове рада школа, те кроз развојне планове школа. Одређени напредак постигнут је и у стратешком приоритету **предузетничко учење у високом образовању**, што је посљедица дјеловања свучилишних управа, студентских удруга и појединачних иницијатива наставника. У **неформалном предузетничком учењу** такође је постигнут значајан напредак који се огледа у изградњи сустава истраживања потреба за обукама међу МСП, који већ двије године заредом проводе ентитетске привредне коморе. Осим тога, успостављене су и базе података пружаоца услуга за обуке према потребама које исказују МСП, а отворен је и дијалог о успостави механизама за осигурање квалитете неформалног предузетничког учења.

Мада су напори надлежних, прије свега образовних власти, на проведби Стратегије и Акцијског плана довели до значајног напретка у развоју предузетничког учења у БиХ, пред Босном и Херцеговином и њезиним надлежним образовним и другим властима стоје **даљњи изазови** у развоју ове области. Сви стратешки приоритети утврђени Стратегијом, те већина активности из Акцијског плана остају и даље релевантни, те је у будућем периоду потребно постићи виши ступањ њиховог провођења.

Даљња успостава и снажење **партнерстава политика за развој цјеложивотног предузетничког учења** у том смислу има високи приоритет, будући да је мисија сваког од партнерстава успоставити трогодишње (према периоду СБА извјештавања) акцијске планове за развој предузетничког учења на разини сваке од образовних власти, те пратити њихову провођење. Потребно је интензивирати активности на успостави партнерства политика на разини БиХ (меморандум између МЦП и МВТЕО је усуглашен и у наредном раздобљу се очекује његово потписивање), као и на разини Републике Српске (меморандум такођер усаглашен), те на разини преосталих жупанија/кантона у Федерацији БиХ (Унско-сански, Средњобосански, Херцеговачко-неретвански, Сарајевски, Кантон 10 и Запднохерцеговачки).

Започете активности на **увођењу предузетничког учења у основно и средње образовање** треба појачати. Надлежне образовне власти требају успоставити или наставити процесе како би се повећао обухват наставника и школа које примјењују предузетничко учење. Доношењем и примјеном Програма за интеграцију предузетничке кључне компетенције у учење у школи овај

стратешки циљ би се могао у потупности реализовати. Мада није у питању програм за одређени предмет, он у сваком случају треба бити саставним дијелом наставног плана и програма за основну (ISCED 2), односно средњу школу (ISCED 3). Због тога би тај програм надлежне образовне власти требале донијети по процедури доношења наставних планова и програма. Програм се имплементира на нивоу школе, уз стручну подршку педагошких завода и министарстава образовања. Школе би требале кроз годишње планове рада и оперативно планирање планирати активности предузетничког учења. Сарадња с партнерима и локалном заједницом би требала бити дио тих планова. Педагошки заводи би требали успоставити евиденцију школских партнерстава, те увести систем праћења интегрисаности предузетничке кључне компетенције у учење у школи за сваку од школа. Обука наставника је такођер приоритет и педагошки заводи требају припремити планове обука. Осим тога, школске активности као што су успостава и развој школских задруга такођер могу доприњети развоју предузетничког учења, те јачању веза између школа и локалних партнера. Успостављена трипартитна вијећа у средњем струковном образовању могу имати активну улогу у развоју предузетничког учења.

Фокус будућих активности развоја предузетничког учења свакако треба бити и на **високом образовању**, будући да су досадашњи напори најмање били усмјерени према високошколским установама. Чињеница је да високошколске установе углавном немају стратешки приступ увођењу предузетничког учења, што укључује недовољно јаке везе с пословном заједницом. Реализација недавно усвојених **Приоритета за развој високог образовања у БиХ за период** **2016-2026 („**Службени гласник БиХ“, број 35/16) може допринијети остварењу овог циља, будући да је један од приоритета сарадња високошколских установа с привредом. Ректорски збор/конференција БиХ би у том смислу требала преузети активну улогу. Осим тога, предузетничко учење и изградња веза високошколских установа с привредом би требала постати дијелом сустава стратешког планирања који је развијен на свим високошколским установама у БиХ. Праћење напретка таквих стратешких циљева би се могло пратити и кроз процес акредитације у високом образовању.

Започете активности у области **неформалног предузетничког учења** требају такођер бити настављене, с посебним фокусом на изградњу сустава осигурања квалитете, развоју електронских обука, те обука за почетнике у бизнису, за раст бизниса, те за извоз.

Већ скоро двије деценије предузетништво се препознаје као кључни фактор конкурентности, економског развоја, запошљавања и динамизирања економије засноване на знању, што је наглашено и у најважнијим развојним документима Европске уније. Као потенцијални кандидат за приступ ЕУ, Босна и Херцеговина је прихватила концепт цјеложивотног предузетничког учења усвајањем и провођењем Стратегије учења о предузетништву у образовним ситемима у Босни и Херцеговини за период 2012. – 2015. с акционим планом. Развијање предузетничког учења, као једне од осам кључних компетенција у ЕУ, подцртава нужност потребе развоја друштва и економије засноване на знању. Људска креативност и иновативност су темељи конкурентних привреда које се све више ослањају на самозапошљавање. Те чињенице постављају нове захтјеве пред образовне суставе. Општи, заједнички и појединачни интереси су идентични у погледу развоја предузетничког учења – ту су сви на добитку јер развити подузетнички начин мишљења и рада значи постати и остати самоодржив у сталној промјени којој су изложена модерна друштва, непредвидљивости будућих занимања и тржишта рада. Због тога би наставак започетих активности

у области предузетничког учења требао остати приоритет политика у образовним системима у Босни и Херцеговини.